Oikeusministeriö
Oikeushallinto-osasto
PL 25
00023 VALTIONEUVOSTO

 

käräjäoikeusverkoston kehittäminen (OM:n lausuntopyyntö 23.11.2007 dnro Om 8/31/2007

Varsinais-Suomessa aikanaan toimineet kuusi syyttäjäyksikköä eivät olleet erityisen innostuneita syyttäjälaitoksen organisaatiouudistuksesta, jonka seurauksena ne yhdistettiin Varsinais-Suomen syyttäjänvirastoksi; uutta virastoa pidettiin liian suurena ja alueellisesti liian hajanaisena.

Jos syyttäjälaitoksen organisaatiouudistus olisi vielä toteuttamatta, Turun kihlakunnan syyttäjänvirasto esittäisi kaavaillusta käräjäoikeusverkoston kehittämisestä samansuuntaisia näkemyksiä. Kuitenkin nyt vallitsevassa tilanteessa on Varsinais-Suomen syyttäjänviraston pakko todeta, että ehdotus maakunnallisesta Turun (miksei Varsinais-Suomen?) käräjäoikeudesta on ainoa mahdollinen vaihtoehto. 

Varsinais-Suomen syyttäjänvirasto joutuu tällä hetkellä hoitamaan syyttäjäntehtäviä viidessä eri käräjäoikeudessa ja tämä on käytännössä esimerkiksi syyttäjien työmäärien ja maantieteellisen sijoittelun kannalta varsin ongelmallista. Viraston syyttäjäntehtävien keskittyminen yhteen käräjäoikeuteen – olkoonkin, että istuntopaikkoja olisi useampi – merkitsisi syyttäjänviraston toiminnan kannalta helpotusta.

Näin ollen Varsinais-Suomen syyttäjänvirastolla ei oman toimialueensa osalta ole mietinnön suhteen muuta huomauttamista kuin se, että maakunnallisen käräjäoikeuden nimen tulisi olla Varsinais-Suomen käräjäoikeus – silloin nimi olisi yhdenmukainen täsmälleen samalla alueella toimivan Varsinais-Suomen syyttäjänviraston ja vuoden kuluttua toimintansa aloittavan Varsinais-Suomen poliisilaitoksen kanssa. Tämä olisi selkeää myös virastojen palveluita tarvitsevien henkilöiden kannalta.

Varsinais-Suomen syyttäjänvirasto ei katso tarpeelliseksi lausua mietinnöstä siltä osin kuin siinä ehdotettu koskee Varsinais-Suomen ulkopuolisia alueita.

	Johtava kihlakunnansyyttäjä	Antti Pihlajamäki